**Afrikaans** er eit språk som først og fremst blir tala av dei kvite boerane i Sør-Afrika. Dei er etterkommarar etter innvandrarar som kom frå Nederland via Java på 1600-talet. Språket afrikaans byggjer derfor i grunnen på nederlandsk, og blir mellom anna kjenneteikna av ein delvis forenkla grammatikk og ein del språklån frå malayisk, afrikanske språk (bantuspråk og khoisanspråk), portugisisk og andre språk.

I 1991 vart afrikaans tala av om lag 6 200 000 menneske i Sør-Afrika. Av desse var 100 000 tospråklege, med engelsk som andrespråk. Dessutan vart afrikaans då tala som andrespråk av 4 millionar sørafrikanarar. Afrikaans sin del av folket låg midt på 1990-talet på 15 prosent. I 2006 hadde språket berre 4 740 000 talarar i Sør-Afrika, og rundt 200 000 elles i verda.
Afrikaans blir tala av mindre grupper av innbyggjarar i Australia, Botswana, Canada, Lesotho, Malawi, Namibia, New Zealand, Zambia og Zimbabwe.

Grammatikk
----------

Afrikaans er eit analytisk språk, det mest analytiske av alle indo-europeiske språk.

#### Verb

Infinitiv og presens er alltid homonym, med unntak av verbet *wees* «å vere», som har presensforma *is*, og verbet *hê* «å ha», som er *het* i presens. Verba kongruerer ikkje med subjektet. Som i mange tyske dialektar har preteritum vorte erstatta av perfektumsforma. «Eg brekk» er *ek breek*, men «eg brakk» er *ek het gebreek*. Futurum har ikkje noko separat form, men blir uttrykt med hjelpeverbet *sal* «skal», *ek sal kom*, «Eg blir å komme».

#### Substantiv

Afrikaans har ikkje grammatisk genus. Numerus blir markert med suffiks, enten *-e* eller *-s*. Afrikaanse substantiv blir ikkje bøygd i kasus. Afrikans uttrykkjer bestemtheit med hjelp av determinativa *die* (bestemt) og *n* (ubestemt).

#### Adjektiv

Når adjektiv står føre substantiv i bestemt form, får dei lagt til eit suffiks *-e*, og i ein del tilfelle skjer det også fonologiske endringar i stammen.

### Syntaks

Afrikaansk syntaks minner mykje om syntaksen i nederlandsk. Afrikaans er eit V2-språk og eit SOV-språk, jf. *Hy is siek* vs. *Ek weet dat hy siek is*.

Nokre språkdøme
---------------

| Afrikaans | IPA | Nederlandsk | Engelsk | Norsk |
| --- | --- | --- | --- | --- |
| ***Hallo! Hoe gaan dit?*** | [ɦaləu ɦu xaˑn dət] | Hallo! Hoe gaat het (met je/jou/u)? Også: *Hallo! Hoe is het?* | Hello! How is it going? (Hello! How are you?) | Hallo! Korleis går det? |
| ***Baie goed, dankie.*** | [bajə xuˑt daŋki] | Heel goed, dank je. | Very well, thank you. | Berre bra, takk. |
| ***Praat jy Afrikaans?*** | [prɑˑt jəi afrikɑ̃ˑs] | Spreek je Afrikaans? | Do you speak Afrikaans? | Snakkar du afrikaans? |
| ***Praat jy Engels?*** | [prɑˑt jəi ɛŋəls] | Spreek je Engels? | Do you speak English? | Snakkar du engelsk? |
| ***Ja.*** | [jɑˑ] | Ja. | Yes. | Ja. |
| ***Nee.*** | [neˑə] | Nee. | No. | Nei. |
| ***'n Bietjie.*** | [ə biki] | Een beetje. | A bit. | Litt. |
| ***Wat is jou naam?*** | [vat əs jəu nɑˑm] | Hoe heet je? / Wat is jouw naam? | What is your name? | Kva heiter du?/Kva er namnet ditt? |
| ***Die kinders praat Afrikaans.*** | [di kənərs prɑˑt afrikɑ̃ˑns] | De kinderen spreken Afrikaans. | The children speak Afrikaans. | Barna snakkar Afrikaans. |
| ***Ek is lief vir jou.*** | [æk əs lif vɯr jəʊ] | Ik hou van je/jou. | I love you. | Eg elskar deg |

Kjelder
-------

1. 1 2 3  Ethnologue

| * v
* d
* e
Germanske språk |
| --- |
| Austgermanske språk | 
* Gotisk
* Krimgotisk
* Vandalisk
* Burgundisk

 |
| Nordgermanske språk | 
* Urnordisk
* Norrønt
* Islandsk
* Færøysk
* Norn
* Norsk
* Dansk
* Svensk
* Elvdalsk

 |
| Vestgermanske språk | 
* Tysk
* Gammalsaksisk
* Angelsaksisk
* Jiddisch
* Plattysk
* Frisisk
* Nederlandsk
* Afrikaans
* Engelsk
* Skotsk
* Langobardisk

 |
| Germanskbaserte kreolspråk | 
* Rodi (basert på norsk og svensk)
* Romani (basert på norsk)
* Unserdeutsch (basert på tysk)
* engelskbaserte kreolspråk
* nederlandskbaserte kreolspråk

 |

|  |  |
| --- | --- |
| Autoritetsdata | 
* WorldCat
* Store norske leksikon
* GND
* LCCN
* SUDOC
* NKC
* NDL

 |